**SAMTALEOPPLEGG TIL TEMAGUDSTJENESTE I SOLA KIRKE 17. MARS**

**TEMA: MOT TIL Å TJENE**

Gruppeopplegget er bygget rundt strukturen Opp – Inn – Ut.

**OPP** handler om bønn og om å falle til ro. For noen grupper vil det være naturlig å synge sammen, for andre vil det være naturlig å lytte til en sang. Det er fornuftig om en i gruppen har forberedt dette på forhånd.

**INN** er stedet for bibellesning og samtale.

Her møter vi bibelteksten og lar den tale til oss.

**UT** handler om å la seg utfordre til å bety en forskjell for noen.

**OPP**

Syng eller lytt gjerne til en sang.

For eksempel «Alt fot Jesu fot jeg legger».

Her på Spotify ved Hallgeir Greger <https://open.spotify.com/track/2aIOdBKgIPLPLK0bdimW1d?si=jGkVCtHERjyaBcg9w1MXmA>

**INN**

Bibelen gir flere eksempler på mennesker som møtte utfordringer i livet som gjorde dem motløse. En av dem var Paulus, som i mange av sine brev er opptatt av å oppmuntre enkeltpersoner og menigheter til fortsatt tjeneste, tross motgang. Som i brevene til sin unge venn Timoteus.

**Les 2. Tim 1,6-10**

6 Derfor vil jeg minne deg om dette: **La Guds nådegave i deg flamme opp på nytt**, den du fikk da jeg la hendene på deg! 7 **For Gud ga oss ikke en ånd som gjør motløs;** vi fikk Ånden som gir kraft, kjærlighet og visdom. 8 Skam deg da ikke over vitnesbyrdet om vår Herre og heller ikke over meg som er fange for hans skyld, men bær lidelsene for evangeliet, du også, i den kraft Gud gir.

9 Han har frelst oss

og kalt oss med et hellig kall,

ikke på grunn av våre gjerninger,

men etter sin egen vilje og nåde,

som er gitt oss i Kristus Jesus

fra evighet av,

10 og som nå er blitt åpenbart

ved at vår frelser Kristus Jesus kom til jord.

Hvilke grunner tror du Paulus har for å oppmuntre Timoteus til ikke å miste motet?

Har du selv i situasjoner eller faser av livet opplevd å miste motet?

Paulus minner Timoteus om dette: «**La Guds nådegave i deg flamme opp på nytt!»**

Har du tenkt over hva som kan være DIN nådegave/ tjeneste?

Hva kan du gjøre for at din nådegave skal komme til sin rett i fellesskapet?

Tenker du at det du bidrar med i menigheten er en tjeneste for Gud? Hvorfor? Hvorfor ikke?

Hvordan reagerer du på Paulus sin påstand «**For Gud ga oss ikke en ånd som gjør motløs»?**

Blir du oppmuntret – eller kanskje provosert?

Ved gudstjenesten ble Peter trukket fram som eksempel på en som mistet motet, men som fikk nytt mot i møte med Jesus?

Les gjerne: Matteus 14,22-33

Er det noe hos Peter som vekker gjenkjennelse i DITT liv?

**UT**

Kjenner du noen som har det ekstra tungt for tiden og som du kan bety noe for?

Hvordan kan du hjelpe andre og hvordan kan andre være til hjelp for deg når motet og frimodigheten svikter?

**TIL SLUTT:**

Be for hverandre – om mot til å tjene!

Be om at det må være rom for å bruke sine nådegaver i de sammenhenger du er med!

Be velsignelsen sammen!